KIRJALLINEN KYSYMYS E-2994/01

esittäjä(t): Cristiana Muscardini (UEN) komissiolle

(29. lokakuuta 2001)

Aihe: Terrorismin vaara Somaliassa

Somaliassa käydään heimosotia, jotka ovat jatkuneet jo vuosien ajan ja joissa on pakotettu lapsia taistelemaan etulinjassa. Äskettäin saatujen tietojen mukaan Somalia on listattu niin kutsuttujen roistovaltioiden joukkoon, joiden hallituksilla on läheisiä yhteyksiä kiihkoislamilaisiin piireihin ja joilla saattaa olla yhteyksiä myös terroristijärjestöihin ja varsinkin Osama bin Ladenin al-Qaida-järjestöön. Washington Times -lehdessä kerrottiin 5. lokakuuta 2001 uutinen, jonka mukaan amerikkalaiset tiedustelupalvelut ovat saaneet selville, että Somaliaan salakuljetetaan aseita ja että al-Qaida-järjestön miehet hallitsevat kyseistä asekauppaa. Somalian lapsikuolleisuusluvut ovat maailman korkeimpien joukossa, ja heimosodat pahentavat edelleen maan humanitaarista tilannetta.

Ottaen huomioon lisäksi, että somalien enemmistö ja kansainvälinen yhteisö eivät ole tunnustaneet presidentti Abdulqassim Salad Hassanin hallitusta ja että maailma on joutunut vakavan tilanteen eteen Amerikan traagisten tapahtumien myötä, voisiko komissio ilmoittaa,

1. onko se tietoinen Somalian tilanteesta;

2. onko se tehnyt tutkimuksia jäsenvaltioiden tiedustelupalvelujen avulla selvittääkseen, mitkä maat aiheuttavat terrorismiin liittyvän vaaran (Somalia varmasti kuuluu näiden maiden joukkoon), voidakseen ryhtyä tarvittaviin vastatoimiin;

3. onko Somaliassa käynnissä humanitaarisia avustusohjelmia;

4. jos Somaliassa on käynnissä humanitaarisia avustusohjelmia, onko kyseinen apu tehokasta, ja miten se jakautuu Somalian alueella;

5. mitä aloitteita se aikoo tehdä, jotta Somaliaa voitaisiin auttaa palauttamaan normaalit demokraattiset olot vapaiden vaalien kautta, joiden myötä Somaliasta voitaisiin tehdä liittovaltio, sillä joillakin alueilla kuten Somalimaalla ja Puntlandilla on jo nyt laaja autonomia, ja niiden maltilliset asukkaat eivät kannata keskushallinnon fanaattisia näkökantoja?

Poul Nielsonin komission puolesta antama vastaus

(11. tammikuuta 2002)

1. Mogadishussa vallitseva epävarmuus pakotti komission lähetystön sulkemaan toimistonsa vuonna 1993, minkä jälkeen se perusti yhteisön Somalian-yksikön Nairobiin. Yleisesti ottaen komissio on silti hyvin perillä Somalian tilanteesta. Maan merkittävänä avunantajana komissio on kyennyt hankkimaan välitöntä tietoa kentältä ja on yhteydessä Somalian keskeisiin poliittisiin vaikuttajiin. Lisäksi komissiolla on laajaa tietojenvaihtoa jäsenvaltioiden kanssa sekä muiden tärkeiden avunantajien kanssa Nairobissa sijaitsevan SCAB:n (Somali Aid Co-ordination Body) välityksellä.

2. Unioni selvittää parhaillaan monia YK:n turvallisuusneuvoston päätöslauselmaan 1373(2001) liittyviä kysymyksiä. Terrorismin harjoittamiseen osallistuvien henkilöiden varojen ja rahoitusomaisuuden ja muiden rahoituslähteiden jäädyttäminen on yksi päätöslauselmassa esitetyistä keinoista taistella terrorismia vastaan ja ehkäistä sitä ennakolta. Tässä yhteydessä on myös tarkoitus päättää henkilöistä, yhteisöistä ja elimistä, joita vastaan toimenpiteitä olisi sovellettava.

Tällä välin joidenkin terrorismista epäiltyjen henkilöiden ja yhteisöjen varat on jäädytetty Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen sekä muiden taloudellisten resurssien jäädyttämisen laajentamisesta annetun neuvoston asetuksen (EY) N:o 467/2001(1) mukaisesti. Näihin kuuluu myös tiettyjä somalialaisia henkilöitä, yhteisöjä ja elimiä (katso tarkemmin komission asetus (EY) N:o 2199/2001(2)).

Parhaillaan suoritetaan strategista arviota, jossa tarkastellaan terroristiryhmien tukemisesta epäiltyjen eri maiden roolia ja joka aikanaan saattaa johtaa pakotteiden asettamiseen kyseisiä maita kohtaan.

3. Kyllä. Vuodesta 1994 yhteisön Somalian kanssa tekemään kehitysyhteistyöhön on kohdennettu varoja keskimäärin 30 miljoonaa euroa vuodessa.

4. Vuonna 1994 käynnistetyn ensimmäisen kunnostamisohjelman puolivälin arvioinnin mukaan elinolosuhteet ovat parantuneet tuntuvasti suurella osalla väestöstä.

Tuloksellisia hankkeita ja ohjelmia on toteutettu muun muassa kotieläintalouden, maanviljelyksen, terveydenhuollon, koulutuksen ja infrastruktuurien aloilla.

Esimerkiksi kotieläintalouden alalla on tähän mennessä koulutettu maanlaajuisesti 144 eläinlääkäriä eläinten terveyden parantamiseksi ja kotieläintuotteiden viennin edistämiseksi, ja lisätukea on suunnitteilla tälle talouden perusalalle.

Eteläisessä Somaliassa on kunnostettu kastelukanavia, minkä ansiosta maissin, durran ja seesamin tuotantoalaa on voitu lisätä huomattavasti, yli 30 000 hehtaariin. Tämä parantaa suoraan yli 10 000 perheen toimeentuloa.

Koulutusalalla tärkeällä toisen asteen koulutusta koskevalla ohjelmalla on täydennetty ensimmäisen asteen koulutusta koskevaa kattavaa ohjelmaa, ja tämän ansiosta toisen asteen koulutukseen kirjoittautuneiden määrä on kasvanut niin, että kun vuonna 1999 opiskelijoita oli 1 000, on heitä nyt 3 200.

Rauhan jakaminen on ollut perusstrategiana Somaliaan liittyvissä yhteisön toimissa. Olosuhteista johtuen tukea on suunnattu enemmän Somalimaan ja Puntlandin alueille kuin maan eteläosaan. Yhteisön tuki kanavoidaan suoraan edunsaajille, tavallisesti kansalaisjärjestöjen ja YK:n elinten kautta, eivätkä poliittiset tahot saa siitä välitöntä etua.

Kesäkuussa 2001 nyt käynnissä olevien hankkeiden ja ohjelmien varat jakautuivat alueittain seuraavasti:

>TAULUKON PAIKKA>

5. Somaliaan liittyvillä komission toimilla pyritään normaalien elinolosuhteiden palauttamiseen sekä edistämään järjestäytyneen ja rauhallisen yhteiskunnan kehittymistä, jossa keskeisenä on inhimillinen, sosiaalinen ja taloudellinen kehitys. Tässä yhteydessä demokraattisen valtion laillisen vallan vahvistaminen uudelleen on ratkaisevan tärkeää. Komissio uskoo, että Somalian kansan on itse tehtävä perusluonteisia poliittisia valintoja tavoitteena paikallisen ja alueellisen tasapainon huomioonottavan, kestävän ratkaisun täytäntöönpano. Tässä liittovaltio saattaisi olla tarkoituksenmukainen valinta uutta Somaliaa rakennettaessa.

Viime vuodesta toiminut siirtymäkauden hallitus on tulos Artan rauhanprosessista, jota Euroopan yhteisö ja kansainvälinen yhteisö ovat pitäneet myönteisenä asiana. Unioni ja muut tärkeät avunantajat eivät kuitenkaan ole valmiita tunnustamaan sitä Somalian viralliseksi hallitukseksi. Somalia on sen valvonnassa vain rajoitetusti (Mogadishu mukaan luettuna), ja lisäksi sen poliittinen perusta vaikuttaa varsin kapealta, sillä huomattava osa poliittisista voimista kieltää sen määräysvallan. Rauhanprosessin eteenpäin viemiseksi komissio kannattaa kansallisen vuoropuhelun jatkamista kaikkien poliittisten ryhmittymien, siirtymäkauden hallitus mukaan luettuna, maltillisten edustajien kesken. Jotta uskottava rauhansopimus voitaisiin saada aikaan, yhteisö voisi suunnitella ensi vaiheena teknisen ja institutionaalisen avun toimittamista Somalian yhteiskunnan edustuksellisille elimille tavoitteena rauhallisen ja demokraattisen valtion palauttaminen.

Somalian tuleva kehitys on kuitenkin suurelta osin ennustamatonta, ja sen vuoksi ohjelmasuunnittelun olisi oltava lyhyen aikavälin suunnittelua ja joustavaa, jotta sitä voitaisiin tarkistaa usein yhteiskuntapoliittisten muutosten mukaisesti. Näin ollen tarkkaan eritelty sitoutuminen useiksi vuosiksi olisi epärealistista. Komissio arvioi parhaillaan uutta vuosittaista työohjelmaa, jossa keskitytään neljään laajempaan toimintakokonaisuuteen: i) hyvän hallintotavan edistäminen, ii) yleisen haavoittuvuuden vähentäminen, iii) mahdollisuudet sosiaalipalvelujen saantiin sekä iv) taloudellinen kasvu ja erilaistuminen.

(1) EYVL L 67, 9.3.2001.

(2) Komission asetus (EY) N:o 2199/2001, annettu 12 päivänä marraskuuta 2001, Afganistaniin suuntautuvan tiettyjen tavaroiden ja palvelujen viennin kieltämisestä, Afganistanin Talebania koskevien lentokiellon ja varojen sekä muiden taloudellisten resurssien jäädyttämisen laajentamisesta ja asetuksen (EY) N:o 337/2000 kumoamisesta annetun neuvoston asetuksen (EY) N:o 467/2001 muuttamisesta neljännen kerran, EYVL L 295, 13.11.2001.